**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL VŠĮ „Klaipėdos šventės“ direktoriaus skyrimo“** **PROJEKTO**

**1. Sprendimo projekto esmė, tikslai ir uždaviniai.**

2012 m. spalio 31 d. atsilaisvinus viešosios įstaigos „Klaipėdos šventės“ direktoriaus vietai 2013 m. sausio 9 d. buvo paskelbtas konkursas direktoriaus pareigoms eiti.

Šiuo sprendimo projektu prašome skirti konkurso nugalėtoją Romandą Žiubrį į viešosios įstaigos „Klaipėdos šventės“ direktoriaus pareigas ir nustatyti mėnesinės algos pastoviąją dalį.

**2. Projekto rengimo priežastys ir kuo remiantis parengtas sprendimo projektas**

Sprendimo projektas parengtas gavus konkurso nugalėtojo Romando Žiubrio prašymą paskirti į viešosios įstaigos „Klaipėdos šventės“ direktoriaus pareigas nuo 2013 m. kovo 5 d.

Viešųjų įstaigų vadovų atranka vykdoma atviro konkurso būdu, vadovaujantis Lietuvos Respublikos Vyriausybės 2007 m. kovo 21 d. nutarimu Nr. 301 „Dėl Konkursinių pareigų valstybės ir savivaldybių įmonėse, iš valstybės, savivaldybių ir valstybinio socialinio draudimo fondo biudžetų bei kitų valstybės įstaigų fondų lėšų finansuojamose valstybės ir savivaldybių įstaigose bei viešosiose įstaigose, kurių savininkė yra valstybė ar savivaldybė sąrašo nustatymo ir konkursų pareigoms, įtrauktoms į konkursinių pareigų sąrašą, organizavimo tvarkos aprašo patvirtinimo“.

Konkurso komisija vertina atrankoje dalyvaujančius pretendentus nuo 1 iki 10 balų už kiekvieną testą (vyko testas žodžiu ir testas raštu). Vertinimo balai sudedami ir dalijami iš dalyvavusių komisijos narių skaičiaus.

Klaipėdos miesto savivaldybės administracijos direktoriaus 2013 m. vasario 6 d. įsakymu Nr. AD1-321 „Dėl pretendentų į Klaipėdos miesto savivaldybės viešosios įstaigos „Klaipėdos šventės“ direktoriaus pareigas atrankos komisijos sudarymo“ buvo sudaryta atrankos komisija.

Konkursas į viešosios įstaigos „Klaipėdos šventės“ direktoriaus pareigas įvyko 2013 m. vasario 7 d. Konkurse dalyvavo vienas pretendentas. Iš maksimaliai galimų 20 balų surinkęs 17,8 balus konkursą laimėjo Romandas Žiubrys.

Vadovaujantis Lietuvos Respublikos korupcijos prevencijos įstatymo 9 straipsniu Lietuvos Respublikos Specialiųjų tyrimų tarnybai 2013 m. vasario 13 d. buvo išsiųstas prašymas pateikti informaciją apie asmenį siekiantį eiti viešosios įstaigos „Klaipėdos šventės“ direktoriaus pareigas. Darbo sutartis su R. Žiubriu bus pasirašyta gavus ir įvertinus informaciją iš Specialiųjų tyrimų tarnybos.

**3. Kokių rezultatų laukiama.**

Bus paskirtasviešosios įstaigos „Klaipėdos šventės“ vadovas.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Viešosios įstaigos vadovo darbo užmokestis nustatomas vadovaujantis, Lietuvos Respublikos vyriausybės 2010 m. gegužės 26 d. nutarimu Nr. 598 „Dėl viešųjų įstaigų, kurių savininkė yra valstybė arba kai valstybė turi daugumą balsų visuotiniame dalininkų susirinkime, vadovų, jų pavaduotojų ir vyriausiųjų buhalterių darbo apmokėjimo“. Šio nutarimo 6 punktas rekomenduoja savivaldybėms taikyti šio nutarimo nustatytas darbo apmokėjimo sąlygas nustatant viešųjų įstaigų, kurių savininkės yra savivaldybės arba kai savivaldybė turi daugumą balsų visuotiniame dalininkų susirinkime, vadovaujančių darbuotojų darbo užmokestį.

Viešųjų įstaigų vadovų mėnesinė alga susideda iš pastoviosios dalies ir kintamosios dalies. Mėnesinės algos pastovioji dalis nustatoma koeficientais, taikant Lietuvos Respublikos Seimo nustatytą Lietuvos Respublikos valstybės politikų, teisėjų, valstybės pareigūnų ir valstybės tarnautojų pareiginės algos (atlyginimo) bazinį dydį (šiuo metu 450 Lt). Siūlome R. Žiubriui nustatyti mėnesinės algos pastoviosios dalies koeficientą – 8.

**6. Lėšų poreikis sprendimo įgyvendinimui.**

Patvirtinus mėnesinės algos pastoviosios dalies koeficientą – 8, metinis darbo užmokesčio fondas su socialinio draudimo įmokomis ir garantinio fondo įmokomis sudarytų 56669,76 Lt ((450\*8\*12+30,98%)+(450\*8\*12\*0,2%)).

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – įstaiga turės vadovą. Neigiamos pasekmės – nenumatyta.

Ugdymo ir kultūros departamento direktorė Nijolė Laužikienė

Personalo skyriaus vedėja Jolita Grigaitienė